אמיר קטאר, תמים בן חאמד אל-ת'אני, החליט להקצות כ-480 מיליון דולר לפלסטינים ברצועת עזה ובגדה המערבית - כך הודיע היום (שלישי) משרד החוץ של קטאר. האמירות עתידה להקצות כ-300 מיליון דולר במענקים ובהלוואות לתמיכה בתקציב הרשות הפלסטינית לענפי הבריאות והחינוך. 180 מיליון הדולרים הנותרים יופנו לפעולות הצלה דחופה ולתמיכה הומניטרית, כמו גם לתמיכה בתוכניות האו"ם בגדה המערבית ובעזה ובשירותי החשמל.
במקביל, קראה קטאר לקהילה הבינלאומית לנקוט באחריות הומניטרית ומוסרית "ולסייע לעם הפלסטיני המצוי במשבר", וכי היא עצמה מתחייבת לעמוד לצד העם הפלסטיני "כדי שיקבל את כל זכויותיו הלגיטימיות".
בינואר האחרון הועברו כ-20 מיליון דולר מקטאר לרצועת עזה דרך מעבר ארז, והוא יועד בעיקר למשפחות נזקקות. לדברי השגריר הקטארי ברצועה, מוחמד אל-עמאדי, 94,000 משפחות קיבלו אז כל אחת מאה דולר. אל-עמאדי, שבימים אלה נמצא בארצות הברית עקב מחלה, אמר כי "אחרי שהנהגת חמאס הודיעה לנו שהיא לא תקבל את הכסף, הוחלט להקצות אותו לפרויקטים הומניטריים בתיאום עם האו"ם", לדבריו, הכסף יועבר למשפחות עניות, ולפרויקטים לשיפור תשתיות החשמל, משרד הבריאות ותכניות תעסוקה, וזאת בתיאום עם חמאס והפלגים הפלסטיניים.